ไฟแนนซ์ทูเดย์
จี๊ดใจเหลือเกิน ที่คลังจะทำโครงการแก้ปัญหาหนี้นอกระบบ โดยจะใช้โมเดลของประเทศเคนยา
31 ก.ค. 2555

โดย...ช.ชดา
จี๊ดใจเหลือเกิน ที่คลังจะทำโครงการแก้ปัญหาหนี้นอกระบบ โดยจะใช้โมเดลของประเทศเคนยา ขณะนี้ก็ให้ธนาคารออมสินที่นำระบบการปล่อยเครดิตโดยไม่ต้องผ่านสถาบันการเงิน ขณะนี้ธนาคารออมสิน ศึกษาโครงการโมบายแบงกิง หากประสบความสำเร็จ ประชาชนที่ต้องการขอกู้เงินสามารถติดต่อเข้ามาที่สถาบันการเงินของรัฐโดยตรง และธนาคารจะโอนเงินได้ทันที ซึ่งมีวงเงินกู้ 2,000-3,000 บาท รมช.คลัง วิรุฬ เตชะไพบูลย์ มั่นใจไม่กระทบวินัยการเงินการคลังแน่นอน
...ตั้งท่าประชุมยุทธศาสตร์รับมือการเปิดเสรีการค้าตามข้อตกลงประชาคมอาเซียน (เออีซี) เมื่อปลายสัปดาห์ที่ผ่านมา นายกฯ สั่งทุกกระทรวง ทบวง กรม ทำเรื่องเสนอขึ้นมาเพื่อให้ สศช.รวมว่าจะจัดทำยุทธศาสตร์ประเทศไปทางไหน แต่ผลการประชุมออกมา ช.ชดา ลมจับ มีสาระแค่ของบประมาณ 1.8 แสนล้านบาท มาเพื่อทำการวิจัย ทำอะไรก็จะต้องจ้างที่ปรึกษา ใช้แต่เงิน รู้ทั้งรู้ฐานะการเงินของประเทศน่าเป็นห่วง โดยเฉพาะการก่อหนี้ที่เพิ่มขึ้นทุกๆ วัน 
...เงิน 1.8 แสนล้านบาทนี้ ถ้านำมาช่วยเอสเอ็มอี น่าจะเห็นประโยชน์เป็นชิ้นเป็นอันมากกว่า เพราะสภาอุตสาหกรรมฯ ประมาณการว่าจะมีผู้ประกอบการเอสเอ็มอีเจอผลกระทบจากเออีซี 8 หมื่น–1 แสนราย จาก 3 ล้านราย ที่จะปรับตัวไม่ได้และเจ๊งแน่นอน เอาเงินไปใช้ช่วยผู้ประกอบการดีกว่าไหม
...เอสเอ็มอีแบงก์ เปิดตัวแฟนเพจ “สังคมออนไลน์ By SME Bank” ช่วยลูกค้าขายของผ่านอินเทอร์เน็ต อำนวยความสะดวก รวดเร็ว และเพิ่มยอดขายการสั่งซื้อสินค้าออนไลน์ได้กว้างขวางขึ้น เพียงใช้มือสัมผัสคลิกเข้าหน้าแฟนเพจ “สังคมออนไลน์ By SME Bank” เท่ากับว่าเป็นการสร้างโอกาสธุรกิจใหม่เกิดขึ้นแล้ว สำหรับผู้ที่สนใจสามารถกดไลค์เป็นสมาชิกเพจได้ที่ http://www.facebook.com/ smesocialnetwork
...ธนาคารกสิกรไทย แจ้งลูกค้าขี้ลืมเตรียมเสียตังค์ได้ เพราะตั้งแต่รอบบิลวันที่ 10 ส.ค.นี้ ใครใช้บัตรเครดิตธนาคารกสิกรไทยและผิดนัดชำระหนี้ คือไม่จ่ายเงินภายในวันครบกำหนดต้องจ่าย ธนาคารจะเก็บค่าทวงหนี้ 250 บาท 
...แฮปปี้เบิร์ธเดย์ล่วงหน้าให้ อภิชาติ เกษมกุลศิริ รองกรรมการผู้จัดการ ธนาคารไอซีบีซี (ไทย) หนุ่มราศีสิงห์ ที่เกิดกลางเดือน ส.ค.นี้ และแสดงความยินดีกับภูมิอ๋อ กฤษฎา ล่ำซำ รองกรรมการผู้จัดการ อาวุโส ธนาคารกสิกรไทย ที่ช้าแต่ชัวร์ ได้ลูกชายจากภรรยาคนสวย พอลลีน ล่ำซำ ไม่ต้องคอยตอบคำถามว่าเมื่อไหร่จะมีลูก และจะได้มีรูปลูกไว้ในมือถือไว้โชว์แข่งกับภูมิคนอื่นๆ